CELEX: 32018D0279
Language: lv
Date: 2018-02-20 00:00:00
Title: Padomes Īstenošanas lēmums (ES) 2018/279 (2018. gada 20. februāris), ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

24.2.2018   
            
            
               LV
            
            
               Eiropas Savienības Oficiālais Vēstnesis
            
            
               L 54/14
            
         PADOMES ĪSTENOŠANAS LĒMUMS (ES) 2018/279
   (2018. gada 20. februāris),
   ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. pantu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Saskaņā ar Direktīvas 2006/112/EK 287. panta 13. punktu Malta var piemērot atbrīvojumu no pievienotās vērtības nodokļa (PVN) trijām nodokļa maksātāju kategorijām: tiem, kuru gada apgrozījums nepārsniedz EUR 37 000 – ja saimnieciskā darbība ir galvenokārt preču piegāde; EUR 24 300 – ja saimnieciskā darbība ir galvenokārt tādu pakalpojumu sniegšana, kuriem ir zema pievienotā vērtība (augsti sākotnējie ieguldījumi); un EUR 14 600 – pārējos gadījumos, proti, tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi).
            
         
               (2)
            
            
               Vēstulē, kas Komisijā reģistrēta 2017. gada 22. septembrī, Malta lūdza atļauju piemērot īpašu pasākumu, ar ko atkāpjas no Direktīvas 2006/112/EK 287. panta (“īpašs pasākums”), ļaujot Maltai no 2018. gada 1. janvāra paaugstināt zemāko robežvērtību no EUR 14 600 līdz EUR 20 000 attiecībā uz tādu pakalpojumu sniegšanu, kuriem ir augsta pievienotā vērtība (zemi sākotnējie ieguldījumi).
            
         
               (3)
            
            
               Saskaņā ar Direktīvas 2006/112/EK 395. panta 2. punktu Komisija ar 2017. gada 3. novembra vēstuli informēja pārējās dalībvalstis par Maltas lūgumu. Komisija 2017. gada 7. novembra vēstulē paziņoja Maltai, ka tās rīcībā ir visa informācija, kas vajadzīga lūguma izskatīšanai.
            
         
               (4)
            
            
               Lūgtais īpašais pasākums ir saskaņā ar mērķiem Komisijas 2008. gada 25. jūnija paziņojumā “Vispirms domāt par mazākajiem” – Eiropas Mazās uzņēmējdarbības akts.
            
         
               (5)
            
            
               Tā kā šā īpašā pasākuma rezultātā būtu jāsamazinās PVN saistībām un līdz ar to arī administratīvajam slogam un izmaksām mazajiem uzņēmumiem, Maltai būtu jāsaņem atļauja šo pasākumu piemērot uz ierobežotu laikposmu, proti, līdz 2020. gada 31. decembrim. Nodokļa maksātājiem aizvien vajadzētu būt iespējai izvēlēties parasto PVN režīmu.
            
         
               (6)
            
            
               Pamatojoties uz Maltas sniegto informāciju, īpašajam pasākumam būs tikai maznozīmīga ietekme uz galapatēriņa posmā iekasēto nodokļu ieņēmumu kopējo summu.
            
         
               (7)
            
            
               Lai nodrošinātu to, ka tiek sasniegti īpašā pasākuma mērķi, jo īpaši tie, kas samazina negatīvu ietekmi un nodrošina vienlīdzīgus konkurences apstākļus, ir lietderīgi, ka šis lēmums tiek piemērots no 2018. gada 1. janvāra. Paredzot īpašā pasākuma piemērošanu ar atpakaļejošu spēku, tiek ievērota attiecīgo personu tiesiskā paļāvība, jo īpašais pasākums neskar ekonomikas dalībnieku vai fizisku personu tiesības un pienākumus.
            
         
               (8)
            
            
               Tā kā Direktīvas 2006/112/EK 281.–294. pants, ar ko reglamentē īpašo režīmu mazajiem uzņēmumiem, pašlaik tiek pārskatīts, ir iespējams, ka direktīva, ar ko groza minētos Direktīvas 2006/112/EK noteikumus, stāsies spēkā pirms īpašā pasākuma darbības termiņa beigām 2020. gada 31. decembrī; tādā gadījumā šo lēmumu vairs nepiemēros.
            
         
               (9)
            
            
               Īpašajam pasākumam nav ietekmes uz Savienības pašu resursiem, ko veido PVN, jo Malta veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 (2) 6. pantu,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 287. panta 13. punkta, Maltai tiek atļauts atbrīvot no PVN nodokļa maksātājus, kuru saimnieciskā darbība ir galvenokārt tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi) un kuru gada apgrozījums nepārsniedz EUR 20 000.
   2. pants
   Šis lēmums stājas spēkā tā paziņošanas dienā.
   To piemēro no 2018. gada 1. janvāra līdz 2020. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281.–294. pantu, atkarībā no tā, kurš datums ir agrāk.
   3. pants
   Šis lēmums ir adresēts Maltai.
   
      Briselē, 2018. gada 20. februārī
      
         
            Padomes vārdā –
         
         
            priekšsēdētājs
         
         V. GORANOV
      
   
   
      (1)  OV L 347, 11.12.2006., 1. lpp.
   
   
      (2)  Padomes Regula (EEK, Euratom) Nr. 1553/89 (1989 gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).